मिराय (२०२५ फ़िल्म)

***मिराय*** (जिसे प्रचारित किया गया है ***मिराय: सुपर योद्धा*** के रूप में) एक भारतीय तेलुगु-भाषी कल्पनात्मक एक्शन-एडवेंचर फ़िल्म है, जिसे कार्तिक गत्तमनेनी द्वारा लिखित और निर्देशित किया गया है। यह फ़िल्म टी॰जी॰ विश्व प्रसाद और कृति प्रसाद द्वारा पीपल मीडिया फ़ैक्टरी के बैनर तले निर्मित की गई है। इसमें तेजा सज्जा, मांचू मनोज, ऋतिका नायक, श्रिया सरन, जगपति बाबू और जयराम प्रमुख भूमिकाओं में हैं।

यह फ़िल्म १२ सितम्बर २०२५ (शुक्रवार, भाद्रपद शुक्ल द्वितीया, विक्रम संवत् २०८२) को विश्वभर में प्रदर्शित हुई।

## कथा-सार
वेदह प्रजापति एक युवा अनाथ है जो जीविका हेतु जेबकतरी करता है। वह एक संन्यासिनी विभा को रिझाने का प्रयास करता है, जो उसे यह बोध कराती है कि वह सम्राट अशोक के नौ पवित्र ग्रंथों का भविष्यवाणी में वर्णित रक्षक है। कलिंग युद्ध के पश्चात सम्राट अशोक ने अपनी शक्तियों को नौ ग्रंथों में रूपांतरित कर दिया था, जिनमें सामान्य मनुष्यों को देवत्व प्रदान करने की क्षमता है। 

'ब्लैक स्वोर्ड' नामक एक क्रूर संगठन, जिसका नेतृत्व महाबीर लामा करता है, इन ग्रंथों को प्राप्त कर संसार को अंधकार में डुबोने का प्रयास करता है। वह नौ में से आठ ग्रंथों को प्राप्त कर अपार शक्ति अर्जित कर लेता है, परंतु नवम और सर्वाधिक शक्तिशाली ग्रंथ 'अमरग्रंथ' को प्राप्त करने में असफल रहता है। इसी खोज में उसका सामना वेदह से होता है, जो अमरग्रंथ की रक्षिका अंबिका प्रजापति का पुत्र सिद्ध होता है। शेष कथा वेदह की आत्म-खोज और उद्देश्य की यात्रा को दर्शाती है।

## कलाकार

* तेजा सज्जा — वेदह प्रजापति
* मांचू मनोज — महाबीर लामा / ब्लैक स्वोर्ड
** कार्तिकेय देव — युवा महाबीर लामा
* ऋतिका नायक — विभा, वेदह की प्रेमिका
* श्रिया सरन — अंबिका प्रजापति, वेदह की माता
* जगपति बाबू — अंगमा बाली
* जयराम — अगस्त्य मुनि
* टान्जा केलर — युका
* पवन चोपड़ा — के॰ एन॰ बागची
* राजेन्द्रनाथ ज़ुत्शी — बंशी
* रघु राम — येसु डैडी
* किशोर तिरुमला — निरीक्षक अशोक
* वेंकटेश महा — विक्रम
* श्रीराम रेड्डी पोलासाने
* कौशिक महता
* राना दग्गुबाटि — विशेष उपस्थिति
* प्रभास — स्वर-ध्वनि

## निर्माण

### विकास
मिराय की आधिकारिक घोषणा १८ अप्रैल २०२४ (गुरुवार, वैशाख कृष्ण चतुर्थी, विक्रम संवत् २०८१) को शीर्षक प्रोमो के साथ की गई थी। प्रारंभ में इसे १८ अप्रैल २०२५ (शुक्रवार, वैशाख कृष्ण चतुर्थी, विक्रम संवत् २०८२) को प्रदर्शित करने की योजना थी, परन्तु निर्माण में विलंब के कारण इसे स्थगित कर दिया गया। फ़िल्म का बजट ₹३०–४० करोड़ से बढ़कर लगभग ₹६० करोड़ हो गया, जिसका कारण व्यापक वी॰एफ़॰एक्स॰ कार्य और अखिल भारतीय स्तर पर प्रदर्शनी की योजना थी।

### छायांकन
फ़िल्म की शूटिंग रामोजी फ़िल्म सिटी और हैदराबाद के अन्य स्थलों पर हुई। संवाद-भागों की रात्रिकालीन शूटिंग दिसम्बर २०२४ (मार्गशीर्ष मास, विक्रम संवत् २०८१) में पूर्ण हुई।

## संगीत

फ़िल्म का संगीत गोवरा हरी ने तैयार किया है, जिन्होंने इससे पूर्व 'हनु मान' (२०२४) में सफलता प्राप्त की थी। पहला गीत "वाइब उंडी", जिसे अरमान मलिक ने गाया, जुलाई २०२५ (आषाढ़ मास, विक्रम संवत् २०८२) में जारी हुआ। दूसरा गीत "जैत्राय", शंकर महादेवन द्वारा गाया गया, ०८ सितम्बर २०२५ (सोमवार, भाद्रपद शुक्ल प्रतिपदा, विक्रम संवत् २०८२) को जारी हुआ।

## विपणन
फ़िल्म का प्रथम-दृश्य पोस्टर १८ अप्रैल २०२४ को जारी किया गया। २८ मई २०२५ (मंगलवार, ज्येष्ठ शुक्ल षष्ठी, विक्रम संवत् २०८२) को जारी टीज़र में मिथकीय पृष्ठभूमि और दृश्यात्मक भव्यता को प्रस्तुत किया गया। ट्रेलर २८ अगस्त २०२५ (गुरुवार, भाद्रपद कृष्ण नवमी, विक्रम संवत् २०८२) को जारी हुआ।

## प्रदर्शन

### सिनेमाघरों में
फ़िल्म को प्रारंभ में १८ अप्रैल २०२५ को प्रदर्शित करने की योजना थी, परंतु निर्माण में विलंब के कारण इसे स्थगित कर दिया गया। अंततः यह १२ सितम्बर २०२५ (शुक्रवार, भाद्रपद शुक्ल द्वितीया, विक्रम संवत् २०८२) को विश्वभर में सिनेमाघरों में प्रदर्शित हुई।

### वितरण
निज़ाम क्षेत्र के वितरण अधिकार 'मैथ्री मूवी मेकर्स ने प्राप्त किए। उत्तर भारत के वितरण अधिकार धर्मा प्रोडक्शन्स ने प्राप्त किए। तमिलनाडु और कर्नाटक के वितरण अधिकार क्रमशः ए॰जी॰एस॰ एंटरटेनमेंट और होम्बाले फ़िल्म्स ने प्राप्त किए, जबकि केरल के लिए 'श्री गोकुलम मूवीज़' ने वितरण अधिकार प्राप्त किए।

## सन्दर्भ

## बाहरी कड़ियाँ

* 
श्रेणी:सुपरहीरो फ़िल्म
श्रेणी:तेलुगू फ़िल्में
श्रेणी:2025 की फ़िल्में